# Projektni zadatak – Grupa 1

## Procjena opterećenja podmorja otpadom

Izvršitelj se obvezuje organizirati i provesti aktivnosti procjene opterećenja podmorja otpadom na sljedećim lokacijama: **Ušće Mirne, Ušće Raše i Limski zaljev (Prilog 4)**, radi utvrđivanja površina koje je potrebno očistiti od morskog otpada. Sukladno s provedenom procjenom Izvršitelj će zajedno s Naručiteljem odabrati minimalno jednu površinu po lokaciji (ukupno minimalno tri površine) na kojima će se održati akcije čišćenja podmorja, također planiranih i organiziranih od strane Izvršitelja.

Izvršitelj se obvezuje:

* Izraditi dokument „Procjena opterećenja podmorja otpadom u NATURA 2000 područjima: Ušće Mirne, Ušće Raše i Limski zaljev“na temelju obavljene ronilačke aktivnosti u tu svrhu (vidi poglavlje 1.1.1.1 Sadržaj dokumenta)
* Osigurati dovoljan broj ronilaca za pregled navedenih lokacija prije akcija čišćenja u svrhu obavljanja procjene opterećenja podmorja otpadom

### Sadržaj dokumenta „Procjena opterećenja podmorja otpadom u NATURA 2000 područjima: Ušće Mirne, Ušće Raše i Limski zaljev“

Na temelju obavljenih ronilačkih aktivnosti u svrhu procjene opterećenja podmorja otpadom u NATURA 2000 područjima: **Ušće Mirne, Ušće Raše i Limski zaljev,** Izvođač će izraditi dokument koji mora sadržavati sljedeće:

* Opis odabranih područja (npr. opis obale koja je u neposrednoj blizini, morskoga dna, opterećenost otpadom, procjena antropogenog utjecaja, procjena stanja podmorja, procjena površine koja je preronjena u metrima kvadratnim i slično).
* Karte odabranih površina izrađene u QGIS-u ili istovjetnom geoinformacijskom sustavu s DOF (digitalni ortofoto) podlogom koje moraju sadržavati: granice odabranih površina, ime lokacije, mjerilo, smjer sjevera.
* Opis stanja onečišćenja (procjenjena količina otpada, potencijalni razlog onečišćenja, tip otpada ukoliko je moguće odrediti; npr. plastika, kućanski otpad, metal, itd.).
* Razlog odabira određenih površina za akcije čišćenja (npr. najveća zagađenost usporedno s okolnim podmorjem, pristupačnost i/ili atraktivnost za edukativne aktivnosti i slično).
* Zaključak.

Dokument pored obveznih, može sadržavati i druga poglavlja za koje Izvođač procijeni važnost u skladu s praksom i pravilima struke i važećim zakonskim propisima. Dokument se isporučuje na hrvatskom jeziku u **word i pdf formatu** elektronskim putem na službeni mail Naručitelja.

## Akcije čišćenja

Akcije čišćenja podmorja na lokacijama Ušće Mirne, Ušće Raše i Limski zaljev (Prilog 4), a prema dokumentu „Procjena opterećenja podmorja otpadom u NATURA 2000 područjima: Ušće Mirne, Ušće Raše i Limski zaljev“

Akcije čišćenja podmorja moraju biti organizirane za svaku lokaciju:

* Period 1: prije turističke sezone (najkasnije do 15.07.2025. g.)
* Period 2: nakon završetka turističke sezone (najranije od 01.09.2025. g., najkasnije do 01.11.2025. g.)

Prema navedenom Izvršitelj se obvezuje:

* Organizirati najmanje 6 (šest) akcija čišćenja (jednu po lokaciji u periodu 1, te jednu po lokaciji u periodu 2) na datume prethodno dogovorene s Naručiteljem.
* Osigurati minimalno 10 (deset) ronilaca za svaku akciju čišćenja.
* Osigurati najmanje jednu stručno osposobljenu osobu koja će biti odgovorna za nadzor te vođenje akcija čišćenja podmorja
* Osigurati osvježenje u obliku pića i marende za sudionike akcija čišćenja
* Provesti promidžbu akcija čišćenja radi uključivanja javnosti i zainteresiranih ronilačkih klubova. Promidžba mora biti sastavljena u obliku objave na društvenim mrežama te mora biti objavljena minimalno 10 dana prije prve akcije čišćenja. U objavi je potrebno navesti suradnju s Naručiteljem te da se akcije čišćenja organiziraju u sklopu projekta WASTEREDUCE. Naručitelj će Izvršitelju osigurati mogućnost korištenja vizualnog identiteta projekta u ove svrhe.

## Discovery diving

Izvršitelj će organizirati edukativnu aktivnost **„discovery diving“** za posjetitelje s krajnjim ciljem prezentacije ronjenja kako bi se potaknuo interes za ovaj sport i hobi, kroz ovu aktivnost provest će se i edukacija o negativnim posljedicama zagađenja podmorja te važnosti njegovog očuvanja čime se planira razvoj održivih navika i pozitivnih promjena ponašanja posjetitelja zaštićenih prirodnih područja. Aktivnost uključuje probne urone s ARA opremom (ronjenje s bocama) pod nadzorom stručno osposobljene osobe te će se održati na lokaciji odabranoj u dogovoru s Naručiteljem, u sklopu akcije čišćenja na istoj lokaciji.

Izvršitelj se obvezuje:

* Osigurati najmanje jednu stručno osposobljenu osobu koja će biti odgovorna za nadzor te vođenje aktivnosti „discovery diving“.
* Osigurati svu potrebnu ronilačku opremu za sudionike aktivnosti „discovery diving“.
* Provesti promidžbu aktivnosti „discovery diving“ radi uključivanja javnosti i zainteresiranih ronilačkih klubova. Promidžba mora biti sastavljena u obliku objave na društvenim mrežama te mora biti objavljena minimalno 10 dana prije organizacije aktivnosti „discovery diving“. U objavi je potrebno navesti suradnju s Naručiteljem te da se aktivnosti organiziraju u sklopu projekta WASTEREDUCE. Naručitelj će Izvršitelju osigurati mogućnost korištenja vizualnog identiteta projekta u ove svrhe.

**Izvršitelj je za sve usluge iz ove nabave obvezan:**

* Za sve poslove osigurati stručno osposobljeno osoblje s važećim certifikatima, kao i svu potrebnu ronilačku opremu te prateće čamce i ostalo potrebno za izvršenje projektnih zadataka. Naručitelj može osigurati korištenje određene ronilačke opreme u prethodnom dogovoru s Izvršiteljem.
* Uskladiti sve navedene Aktivnosti s propisima koji se odnose na sigurnost ronjenja i zaštitu mora i obalnog područja.
* Za sve poslove, prije početka njihova izvršavanja, pribaviti sve zakonom propisane dozvole, suglasnosti i privole od relevantnih nadležnih tijela, u skladu s važećim zakonima i propisima Republike Hrvatske.

# Projektni zadatak – Grupa 2

Izvršitelj se obvezuje organizirati i **provesti aktivnosti podvodnog snimanja - dokumentiranja stanja podmorja** na unaprijed određenim površinama na lokacijama: **Ušće Mirne, Ušće Raše i Limski zaljev**, i to **prije, tijekom** i **nakon** planiranih akcija čišćenja podmorja koje su predviđene u sklopu projekta **WASTEREDUCE.**

Navedene aktivnosti dokumentiranja stanja podmorja provodit će se na svakoj lokaciji u sklopu organiziranih akcija čišćenja na prethodno definirane datume u dogovoru s Naručiteljem. Slijedom navedenog od Izvršitelja očekuje se minimalno **12 urona**.

Akcije čišćenja podmorja provest će se u 2 navrata:

* Period 1: prije turističke sezone (najkasnije do 15.07.2025. g.)
* Period 2: nakon završetka turističke sezone (najranije od 01.09.2025. g., najkasnije do 01.11.2025. g.)

Za potrebe dokumentacije, potrebno je koristiti profesionalnu opremu za podvodno snimanje te se od Izvršitelja traži:

* dostava sirovog snimljenog materijala ukupnog trajanja oko sat vremena, minimalno 20 minuta po lokaciji,
* izrada najmanje tri (3) kratka video isječka (jedan po lokaciji/danu) prikladnih za dijeljenje putem društvenih mreža, trajanja maksimalno jedne minute (60 sekundi) po lokaciji.

Video isječci moraju uključivati snimke stanja podmorja prije i nakon čišćenja, kao i aktivnosti čišćenja koje obavljaju ronioci, te moraju ukazivati na projekt WASTEREDUCE radi čega će Naručitelj Izvršitelju osigurati mogućnost korištenja vizualnog identiteta projekta.

Izvršitelj se obvezuje:

* obaviti pred produkciju (planiranje i izviđanje lokacija) i post produkciju (montaža, vizualni efekti, dizajn zvuka, audio produkcija, korekcija boja i kompozicija glazbe), a sve u skladu s potrebama Naručitelja.
* osigurati stručno osposobljeno osoblje kao i svu potrebnu tehničku opremu za snimanje podmorja.
* dostaviti uređene video uratke Naručitelju unutar 30 dana nakon završenih akcija čišćenja.

**Izvršitelj je za sve usluge iz ove nabave obvezan:**

* Za sve poslove osigurati stručno osposobljeno osoblje s važećim certifikatima, kao i svu potrebnu ronilačku opremu te prateće čamce i ostalo potrebno za izvršenje projektnih zadataka. Naručitelj može osigurati korištenje određene ronilačke opreme u prethodnom dogovoru s Izvršiteljem.
* Uskladiti sve navedene Aktivnosti s propisima koji se odnose na sigurnost ronjenja i zaštitu mora i obalnog područja.
* Za sve poslove, prije početka njihova izvršavanja, pribaviti sve zakonom propisane dozvole, suglasnosti i privole od relevantnih nadležnih tijela, u skladu s važećim zakonima i propisima Republike Hrvatske.

**Projektni input za produkciju:**

Aktivnost **„Čišćenje morskog otpada iz podmorja ronilačkim akcijama uz paralelno provođenje edukativnih aktivnosti i provođenje medijske kampanje s ciljem osvješćivanja šire javnosti“** provest će se uz uključivanje ronilačkih klubova na 3 (tri) lokacije definirane na temelju procjene opterećenja podmorja otpadom. Stanje podmorja i akcije čišćenja na odabranim lokacijama potrebno je dokumentirati (podvodno snimanje) - radi prenošenja poruke projekta, tj. podizanje svijesti šire javnosti o negativnom utjecaju zagađenja morskog okoliša te važnosti njegovog očuvanja čime se planira razvoj održivih navika i pozitivnih promjena ponašanja posjetitelja zaštićenih prirodnih područja.

Promidžba proizvedenih video isječaka izvršit će se viralnim marketingom putem društvenih mreža. Osim toga, multimedija će se koristiti i u svrhu informiranja, povećanja vidljivosti projekta i prenošenja glavnih poruka projekta prema općoj javnosti i ciljanim skupinama uključenim u provedbu edukativnih programa.